laion/Wikipedia-Exotic huggingface dataset:
מהומה במועדון

מהומה במועדון (באנגלית: Caddyshack) הוא סרט קומדיה ספורט אמריקאי משנת 1980, בבימויו של הארולד ראמיס, עם מייקל או'קיף, צ'בי צ'ייס, רודני דיינג'רפילד, טד נייט וביל מארי בתפקידים הראשיים. הסרט הצליח מאוד מבחינה מסחרית והזניק את הקריירה של רודני דיינג'רפילד שעד אז עסק בסטנד אפ. הסרט הפך לסרט פולחן בארצות הברית ותואר ב-ESPN כסרט הספורט המשעשע ביותר שנוצר מעולם. ב-1988 הופק סרט המשך שלא הצליח. דני נונן (מייקל או'קיף) הוא נער שעובד במועדון גולף יוקרתי בתור Caddy (נושא מקלות גולף), כדי לממן את כניסתו לקולג'. הוא נושא מקלותיו של טאי ווב (צ'בי צ'ייס), גולפאי ותיק ובנו של אחד מבעלי המקום. דני מחפש מישהו שיאשר לו מלגת לימודים בקולג' והוא מתחבר לשופט סמיילס (טד נייט) שהוא סנוב ושחצן האחראי על תחרות מתן מלגה לנושאי המקלות. טיפוס נוסף במועדון הוא החצרן קרל ספקלר (ביל מארי) שהוא קצת מעורער בנפשו ומשימתו העיקרית כעת היא להשמיד את חולדי השק (מופיעים בסרט כבובות) שהורסים את מגרש הגולף אבל כל מאמציו, כולל הזרמת מים למחילות, נכשלים. למועדון מצטרף טיפוס נובו ריש צעקני בשם אל צ'רביק (רודני דיינג'רפילד) הוא מתגרה בכולם, מודיע כי יש לו כסף לרכוש את המועדון ולהפוך אותו לבנייני מגורים, ומחלק שטרות כסף לכל אחד. בעיקר הוא מתגרה בשופט סמיילס ופעם הוא גם מתנגש בכוונה ביאכטה שלו. דני מתחבר לשופט וזוכה לבסוף במלגה לקולג' בתחרות עם כל נושאי הכלים במועדון. לייסי (סינדי מורגן), אחייניתו של השופט היא מופקרת מבחינה מינית. היא מפתה את דני לשכב אתה וכאשר השופט תופס אותם בשעת מעשה הוא רודף אחרי דני שבטוח שהמלגה שלו תבוטל, אבל הוא לבסוף משלים איתו. צ'רביק ממשיך להתגרות בשופט וטאי מציע להם ליישב את הסכסוך בתחרות גולף. המנצח יזכה לבסוף ב-80,000 דולר מהמנוצח. התחרות מתחילה ונראה שהשופט גובר. צ'רביק מקבל מכה בזרועו מכדור הגולף שחוזר אליו. הוא טוען שאינו יכול להמשיך וממנה את דני למחליפו. השופט רומז לדני שהמלגה שלו בסכנה. כל אנשי המועדון צופים בתחרות. דני מכה בכדור שנעצר ממש בפתח הגומה. השופט בטוח בניצחונו אך לפתע קורות התפוצצוית ברחבי המגרש ממטעני נפץ שהכין קרל כדי להרוג את חולדני השק. האדמה מזדעזעת והכדור נופל לגומה. השופט הפסיד וצ'רביק חוגג עם כל המועדון לצלילי השיר "I'm Alright" כשבובת חולד השק מציצה מהמחילה ומשתתפת בשמחה. "מהומה במועדון", במסד הנתונים הקולנועיים IMDb (באנגלית) "מהומה במועדון", באתר נטפליקס "מהומה במועדון", באתר AllMovie (באנגלית) "מהומה במועדון", באתר Rotten Tomatoes (באנגלית) "מהומה במועדון", באתר Box Office Mojo (באנגלית) "מהומה במועדון", באתר Metacritic (באנגלית) "מהומה במועדון", במסד הנתונים הקולנועיים KinoPoisk (ברוסית) קדימון למהומה במועדון, באתר יוטיוב קליפ "I'm Alright", באתר יוטיוב
אריה איסרלס

אריה איסרלס (באנגלית: Arieh Iserles; נולד ב-2 בספטמבר 1947) הוא מתמטיקאי חישובי, פרופסור לאנליזה נומרית של משוואות דיפרנציאליות באוניברסיטת קיימברידג' וחבר במחלקה למתמטיקה שימושית ופיזיקה תאורטית. למד באוניברסיטה העברית בירושלים. את עבודת הדוקטורט שלו, על שיטות מספריות למשוואות דיפרנציאליות רגילות נוקשות, עשה באוניברסיטת בן-גוריון בנגב. מחקריו כוללים נושאים רבים במתמטיקה חישובית ויישומית: משוואות דיפרנציאליות רגילות וחלקיות, תורת הקירובים, אינטגרציה נומרית גאומטרית, פולינומים אורתוגונליים, משוואות פונקציונליות, דינמיקה חישובית וחישוב של תופעות תנודתיות מאוד. כתב ספר לימוד, קורס ראשון באנליזה נומרית של משוואות דיפרנציאליות (הוצאת אוניברסיטת קיימברידג', מהדורה שנייה 2009). איסרלס הוא העורך של כתב העת "אקטה נומריקה" (Acta Numerica), העורך הראשי של IMA Journal of Numerical Analysis של המכון למתמטיקה וליישומיה (IMA) (אנ')‏ ועורך של מספר כתבי עת מתמטיים אחרים. בין השנים 1997–2000 הוא היה יו"ר האגודה ליסודות המתמטיקה החישובית. נשוי לדגנית ואב לשתי בנות. אתר האינטרנט הרשמי של אריה איסרלס אריה איסרלס, באתר פרויקט הגנאלוגיה במתמטיקה אריה איסרלס, באתר dblp אריה איסרלס, באתר ResearchGate A First Course in the Numerical Analysis of Differential Equations | Numerical analysis, Cambridge University Press (באנגלית) IMA Journal of Numerical Analysis | Oxford Academic, OUP Academic (באנגלית) Magazine Santé, Science & Médecine - Fondation FOCM (בצרפתית) ערך זה הוא קצרמר בנושא אישים ובנושא מתמטיקה. אתם מוזמנים לתרום לוויקיפדיה ולהרחיב אותו.
ליאון איסרליס

ליאון איסרליס (באנגלית: Leon Isserlis; יוני 1881 – 14 במרץ 1966) היה סטטיסטיקאי בריטי יליד רוסיה, הידוע בעבודתו על ההתפלגות המדויקת של מומנטי המדגם, כולל משפט איסרליס (אנ'). הוא גם הביא לידיעת הסטטיסטיקאים הבריטים את עבודתם של מתמטיקאים וסטטיסטיקאים רוסים, כולל צ'בישב וצ'ופרוב. איסרליס, צאצא של רבי משה איסרליש (הרמ"א), נולד בבוהוסלב (אנ') שליד קייב ביוני 1881. בגיל עשר עבר לבריטניה עם אמו האלמנה, אח בכור ושתי אחיות. למד בבית הספר של עיריית לונדון וזכה במלגה פתוחה ללימודי מתמטיקה בכריסט'ס קולג' בקיימברידג'. עם צאתו מקיימברידג' בשנת 1904 מונה לראש מחלקת מתמטיקה במכון הטכני העירוני וסטהאם. הוא גם נרשם כסטודנט למחקר ביוניברסיטי קולג' לונדון, שם למד בתקופת קרל פירסון, וקיבל תואר דוקטור בשנת 1916. במרץ 1920 עבר להיות סטטיסטיקאי בלשכת הספנות ונשאר שם עד לפרישתו בשנת 1942, אז תפס את תפקידו כסטטיסטיקאי מוריס קנדל. עבודות מאת או על ליאון איסרליס (באנגלית) Isserlis Review of R. A. Fisher's Statistical Methods for Research Workers, www.economics.soton.ac.uk ערך זה הוא קצרמר בנושא סטטיסטיקה ובנושא אישים. אתם מוזמנים לתרום לוויקיפדיה ולהרחיב אותו.
אלכסנדר קנולדט

אלכסנדר קנולדט (בגרמנית: Alexander Kanoldt‏; 29 בספטמבר 1881 – 24 בינואר 1939) היה צייר גרמני ופרופסור באקדמיה לאמנות בברלין. במהלך לימודי האמנות שלו באקדמיה בקרלסרוהה הוא היה תלמידם של ארנסט שורט ופרידריך פהר, שכיתת המאסטר שלהם הייתה בין השנים 1906–1909. כאן פגש את וסילי קנדינסקי, אלכסיי פון יובלנסקי, גבריאלה מינטר, מריאן פון ורפקין ואחרים, הוא ייסד את ה"התאחדות האמנים החדשה" (N.K.V.M.) בשנת 1909, שממנו עלה צוות העריכה של "הפרש הכחול " בשנת 1911. הם ארגנו שלוש תערוכות קבוצתיות גדולות בגלריה המודרנית של היינריך תנהאוזר במינכן. בנוסף לאלכסיי פון ז'בלנסקי, אדולף ארבסלו, פול קלה וקרל קספר, הוא השתייך גם לקבוצת האמנים החדשים של מינכן שהוקמה בשנת 1913. במהלך מלחמת העולם הראשונה שירת כקצין מילואים בשנים 1914 עד 1918. לאחר המלחמה הוא שמר על קשרים הדוקים עם גאורג שרימפף, איתו ייסד קבוצה של "האובייקטיביות החדשה". במהלך שהות ארוכה באיטליה הוא פיתח ציור של נופים ארכיטקטוניים רב פרספקטיביים. בשנת 1925 הוא השתתף בתערוכת Neue Sachlichkeit (האובייקטיביות החדשה) במנהיים, שם היה מיוצג לצד מקס בקמן עם קבוצת העבודות הגדולה ביותר. בין השנים 1925 עד 1931 הוא היה פרופסור באקדמיה הממלכתית לאומנויות ומלאכות בברסלאו. בשל סגירתה, עבר קנולדט לגארמיש. דאגות קיומיות פגעו בו, ולכן ניתן לראות שעד 1932 יצר ליטוגרפיות של נוף מולדתו ששימשו אותו כמקור הכנסה. לאחר 1927 הוא הפך לחבר בזצסיון באדן ומשנת 1932 לחבר בקבוצת האמנים במינכן "קבוצת השבעה". בשנת 1932 הוא היה בין מתכנני התערוכה הרביעית של ה- N.K.V.M. לשנת 1934 באיגוד האמנות במינכן, לרגל 25 שנה להקמתו. בתערוכה אמורים היו להציג עבודות של חברים לשעבר ממינכן ומהשנים האחרונות. אך רעיון התערוכה לא יכול היה להתממש מכיוון שלאחר העברת השלטון לידי הנאצים, ב־30 בינואר 1933, הציורים של חברי ה- N.K.V.M. סומנו כ"אמנות מנוונת". קנולדט הצטרף למפלגה הנאצית בשנת 1932. בשנת 1933 מונה לפרופסור ומנהל בבית הספר לאמנות בברלין וכסנטור באקדמיה הפרוסית לאמנויות. אף על פי כן, עבודותיו נחשבו "מנוונות" בתקופת הנאצים והוסרו מהאוספים הציבוריים בהמבורג ובאסן בשנת 1937. בשנת 1936 נאלץ לוותר על משרת הפרופסור שלו בברלין מסיבות בריאותיות. מדיה וקבצים בנושא אלכסנדר קנולדט בוויקישיתוף Deutsche Biographie, Kanoldt, Alexander - Deutsche Biographie, www.deutsche-biographie.de (בגרמנית) Elke Fegert: Alexander Kanoldt und das Stillleben der Neuen Sachlichkeit. Verlag Dr. Kovač, Hamburg 2008 Michael Koch: Alexander Kanoldt. 1881 - 1939. Werkverzeichnis der Gemälde. Hirmer, München 2018
בס מהלך

בס מהלך, או בקיצור ווק, (באנגלית: Walking bass) הוא מושג בג'אז ובמוזיקה בכלל, המשמש על מנת לתאר תפקיד בס מסוים, בו על נגן הקונטרבס (בדרך כלל, לעיתים גיטרה בס או אפילו קלידים ופסנתר) להחזיק ולשמר את הקצב במוזיקה, על ידי ניגון של רבעים בצורה מונוריתמית - כלומר, ללא קצבים מסובכים, אלא בעיקר מקצב קבוע. הבס המהלך הוא מאולתר בדרך כלל, ונבנה על פי ההרמוניה של הקטע. בכל תיבה מנסה הבסיסט, באלתורו ובדרכו שלו, להעביר את ה"צבע" והגוון של האקורד בצלילים הנמוכים. בדרך כלל, הרבע הראשון והשלישי בתיבה (שהם הפעמות החזקות בתיבה) יהיו אחד מצלילי האקורד המנוגן על ידי הכלים ההרמונים האחרים. לדוגמה, כאשר מנוגן ברקע האקורד דו מינור, אשר מורכב מן התווים דו, מי במול וסול, ישתדל הבסיסט לנגן בפעמות החזקות בתיבה את אחד מהתווים הללו. רבים חושבים שאין לבס המהלך שום פונקציה מלבד שמירת הקצב ונתינת בסיס הרמוני. דבר זה אינו נכון, מכיוון שלבס המהלך ישנו גם תוכן מוזיקלי. מאחורי כל תפקיד בס מהלך ישנו רעיון, לעיתים קרובות יצירתי ומרשים. מלבד זאת, הבס המהלך מהווה חלק חשוב מאוד מהעברת התחושה, הגרוב ומצב הרוח של המוזיקה, בעיקר בג'אז, כמו סווינג, בי בופ והארד בופ. בסיסט מוצלח יצליח לנגן תפקיד בס מהלך שלא רק ישרת את המטרות הבסיסיות שמאחורי הבס המהלך (שמירת קצב ובסיס הרמוני), אלא יהיה גם מלודי, יצירתי ומעניין.
סי-לו גרין

תומאס דיקרלו קאלווי (באנגלית: Thomas DeCarlo Callaway; נולד ב-30 במאי 1975) הנודע בשם הבמה שלו, סי-לו גרין (CeeLo Green), הוא ראפר, זמר-יוצר ומפיק מוזיקלי אמריקאי, חבר בלהקות גודי מוב ונארלס בארקלי. להיטו הגדול ביותר כזמר סולו הוא "Fuck You!". נולד באטלנטה, ג'ורג'יה למשפחה של כמרים בפטיסטים. ב-1994 הקים עם שלושה מחבריו את להקת הראפ "גודי מוב". הופעתם הראשונה הייתה בתקליט הראשון של הצמד אאוטקאסט וב-1995 הוציאו הרביעייה את תקליטם הראשון. סי-לו המשיך עם הלהקה להקליט עוד 2 אלבומים נוספים. ב-2002 עזב סי-לו את הלהקה לטובת קריירת סולו, וב-2006 חבר למפיק המוזיקלי דיינג'ר מאוס והשניים יצרו את הרכב ההיפ-הופ המצליח "נארלס בארקלי". בנוסף, באותה שנה חבר סי-לו לחבריו מהגודי-מוב ולראפר ג'אזה פה על מנת להקליט שני אלבומים חדשים. בתחילת 2011 הצטרף סי-לו כמנטור בתוכנית המצליחה The Voice בגרסה האמריקאית. ב-5 בפברואר 2012 הופיע גרין במופע המחצית של סופרבול XLVI, כאורח של הזמרת מדונה. בהמשך שנת 2012, ביצע הופעת משחק קצרה בסרט המוזיקלי "ספארקל"; אודות להקת הבנות "הסופרימס". בשנת 2020 הופיע בתור "המפלצת" בעונתה הראשונה של תוכנית המציאות הבריטית "הזמר במסכה" והיה למקום הרביעי. 2002 - Cee-Lo Green and His Perfect Imperfections 2004 - Cee-Lo Green... Is the Soul Machine 2010 - The Lady Killer 2012 - Cee Lo's Magic Moment 2015 - Heart Blanche 2020 - CeeLo Green Is Thomas Callaway 2006 - Closet Freak: The Best of Cee-Lo Green the Soul Machine 1995 - Soul Food Still Standing - 1998 1999 - World Party 2013 - Age Against the Machine 2020 - Survival Kit 2006 - St. Elsewhere 2008 - The Odd Couple מדיה וקבצים בנושא סי-לו גרין בוויקישיתוף אתר האינטרנט הרשמי של סי-לו גרין סי-לו גרין, ברשת החברתית פייסבוק סי-לו גרין, ברשת החברתית אקס (טוויטר) סי-לו גרין, ברשת החברתית אינסטגרם סי-לו גרין, ברשת החברתית טיקטוק סי-לו גרין, סרטונים בערוץ היוטיוב סי-לו גרין, ברשת החברתית Goodreads סי-לו גרין, במסד הנתונים הקולנועיים IMDb (באנגלית) סי-לו גרין, באתר AllMovie (באנגלית) סי-לו גרין, במסד הנתונים הקולנועיים KinoPoisk (ברוסית) סי-לו גרין, באתר אפל מיוזיק (באנגלית) סי-לו גרין, באתר ספוטיפיי סי-לו גרין, באתר סאונדקלאוד (באנגלית) סי-לו גרין, באתר Last.fm (באנגלית) סי-לו גרין, באתר AllMusic (באנגלית) סי-לו גרין, באתר MusicBrainz (באנגלית) סי-לו גרין, באתר דיזר סי-לו גרין, באתר Discogs (באנגלית) סי-לו גרין, באתר Songkick (באנגלית) סי-לו גרין, באתר Genius סי-לו גרין, באתר בילבורד (באנגלית) סי-לו גרין, באתר טיידל (באנגלית) Jazze Pha & Cee-Lo Green האתר הרשמי האתר הרשמי של נארלס בארקלי איל רוב‏, שיא הרגש: על האלבום של Cee Lo, באתר וואלה, 11 בנובמבר 2010 סי-לו גרין, באתר אנציקלופדיה בריטניקה (באנגלית) דפנה לוסטיג‏, מדונה בסופרבול: אצבע משולשת לזיקנה, באתר וואלה, 6 בפברואר 2012 ערך זה הוא קצרמר בנושא מוזיקאים. אתם מוזמנים לתרום לוויקיפדיה ולהרחיב אותו.
היינריך גוסטב מגנוס

היינריך גוסטב מגנוס (בגרמנית: Heinrich Gustav Magnus; ‏IPA: [ˈhaɪ̯nʁɪç ˈɡʊsta(ː)f ˈma(ː)ɡnʊs];‏ 2 במאי 1802 – 4 באפריל 1870) היה כימאי ופיזיקאי גרמני, יהודי מומר. שהתפרסם בניסוייו. את עיקר הקריירה המדעית שלו עשה באוניברסיטת הומבולדט של ברלין, מחקריו המאוחרים התמקדו בפיזיקה, בדגש על הידרודינמיקה ותרמודינמיקה, אף שהכשרתו העיקרית הייתה בכימיה. ידוע על שם אפקט מגנוס, ועל שם תרכובת אורגנית שיצר ומכונה "המלח הירוק של מגנוס" (אנ') חוק המעגלים ההומוגניים שניסח בתחום התרמואלקטריות, קרוי אף הוא על שמו 'חוק מגנוס'. מגנוס לא השתמש בשמו הראשון 'היינריך' והיה מוכר בחייו בשם 'גוסטב מגנוס' בלבד. הוא נולד למשפחה יהודית ולפי האנציקלופדיה היהודית המיר את דתו לנצרות פרוטסטנטית. אחיו הבכור הוא הצייר הגרמני אדוארד מגנוס. מדיה וקבצים בנושא היינריך גוסטב מגנוס בוויקישיתוף Heinrich Gustav Magnus, באתר ויקיטקסט היינריך גוסטב מגנוס, באתר פרויקט הגנאלוגיה במתמטיקה ערך זה הוא קצרמר בנושא גרמניה ובנושא אישים. אתם מוזמנים לתרום לוויקיפדיה ולהרחיב אותו.
אדוארד מגנוס

אדוארד מגנוס (בגרמנית: Eduard Magnus‏; 7 בינואר 1799 – 8 באוגוסט 1872) היה צייר גרמני ממוצא יהודי, שנודע בעיקר בדיוקנאות שיצר. מגנוס הוא אחיו הבכור של הכימאי והפיזיקאי היינריך גוסטב מגנוס. מגנוס נולד בברלין, בנו השלישי של לאביו יוהאן מתיס מגנוס, המקים של בנק מגנוס בפרוסיה. מגנוס למד באקדמיה לאומנות באבואקדמי(אנ') ובהמשך למד לימודי רפואה, ארכיטקטורה ופילוסופיה באוניברסיטת ברלין. היה תלמידו של ג'יקוב שלזינגר(אנ'). משנת 1826 עד 1829 טייל בצרפת ובאיטליה בסופן שב לגרמניה. בשנת 1830-1835 טייל בצרפת ואנגליה בסופן שב לגרמניה. בשנת 1837 הפך לחבר באקדמיה של ברלין, ובשנת 1841 קיבל שם את התואר פרופסור. בשנים 1850-1853 טייל בצרפת וספרד. באיטליה, שני ציורים שצייר "שובו של פליקארן" (The Return of the Palikaren), ו"ברכת גרנדסון" ( The Benediction of the Grandson) הפכו אותו לנודע. "שובו של פאליקארן", 1836 פורטרט של פליקס מנדלסון-ברתולדי פורטרט של יוהאן מיכאל קנאפ (אנ') פורטרט של וילהלם פרידריך באך (אנ') פורטרט של טטיאנה אלכסנדרובנה יוסופובה (רו') מדיה וקבצים בנושא אדוארד מגנוס בוויקישיתוף אדוארד מגנוס, באתר MusicBrainz (באנגלית) אדוארד מגנוס, באתר Discogs (באנגלית) MAGNUS, EDUARD, האנציקלופדיה היהודית Bryan, Michael (1866). A biographical and critical dictionary of recent and living painters and engravers: forming a supplement to Bryan's dictionary of painters and engravers, as edited by George Stanley. H. G. Bohn. p. 115. נבדק ב-24 באפריל 2012. {{cite book}}: (עזרה) ערך זה הוא קצרמר בנושא אמנות ובנושא גרמניה. אתם מוזמנים לתרום לוויקיפדיה ולהרחיב אותו.
Colors (שיר של הלסי)

"Colors" (בעברית: "צבעים") הוא שיר של הזמרת והכותבת האמריקאית הלסי מאלבום האולפן הראשון שלה Badlands. הוא יצא ב 9 בפברואר 2016, דרך Astralwerks כסינגל השלישי של האלבום. השיר הועמד לרשותו כסינגל בגודל 7 אינץ 'ועם מיני-אלבום רמיקס "Complementary Colors" המכיל חמישה שירים. נכון לינואר 2020 הגיע השיר ליותר מ-240 מיליון סטרימינג בספוטיפיי. שיר אלקטרופופ, נכתב על ידי הלסי ודילן באולד, והופק על ידי דילן ויליאם. היא הצהירה במהלך הופעה במוזיאון גראמי כי היא כתבה את רוב השיר כפואמה, בגיל 17, ובהמשך עיבדה אותו לשיר שנתיים לאחר מכן. היא גם הצהירה שזה אחד השירים האהובים עליה שכתבה. הלסי אמרה במגזין Complex; "[כחול הוא] רק הצבע היצירתי שלי. זה כמו כל כך הרבה דברים בבת אחת. זה חשמלי, וזה בהיר, אבל זה גם רגוע. זה גם אתרי. כחול זה השמיים. כחול הוא הים. כחול מבחינתי מייצג את השטח שלא נחקר". בראיון אחר אמרה: השיר שלי 'Colors' עוסק בקשר עם מישהו וסוג של צפייה בחיוניות מתחילה לזלוג מתוכם, לראות את הצבעים מתחילים לדעוך, בין אם הם נופלים קורבן לסמים או נופלים קורבן לעבודה או כל סוג של התנהגות שלילית שזה סוג של הורדתם מהאדם המבריק והתוסס שהיה פעם. אתה יכול לראות שהם מתחילים לדעוך לאפור, והלוואי שתחזיר אותם כמו שהיו פעם ב־21 בינואר 2016 חשפה הלסי את יצירות הסינגל באמצעות טוויטר. האמנות נצבעה בצד של בניין שנמצא בצומת רחוב פרנקלין ושדרת מסרול בוויליאמסבורג, ברוקלין. התמונה מציגה צללית אנושית שחורה הניצבת מול רקע ירוק כהה. צבע לילך מתיז סביב ראש הדמות, וזה התייחסות לגשר השיר. עם שחרורו, תורמת MTV מדלין רוט השוותה את החשיפה לקמפיין הפרסום שקדם לאלבומו של ג'סטין ביבר Purpose. הווידאו קליפ בוים על ידי טים מאטיה ויצא לאור ב-25 בפברואר 2016. לפני שחרורו חשפה הלסי שתי הצצות של הקליפ בחשבון הטוויטר והפייסבוק שלה. היא גם הודיעה כי הסרטון יוקרן בבכורה ב-25 בפברואר 2016, בכיכובו של השחקן טיילר פוזי. הסרטון זכה לקבלת פנים חיובית עם שחרורו, כאשר המבקרים התמקדו בעיקר בטוויסט העלילתי של הסרטון. מגזין Nylon ציין את הניגוד בקליפ בין ה"טבע החלומי" למעבר לתחנת רכבת. הקליפ צולם בווסטצ'סטר פלייס 1120. את "Colors" קידמה הלסי במספר הופעות חיות, ביניהן ג'ימי קימל לייב, פסטיבל Calling Music בוסטון וב 02 Academy Islington, לונדון. היא גם ביצעה את השיר באירוע הנשים בבילבורד במוזיקה 2016. בשנת 2017 היא ביצעה את השיר באירוע ההטבה של ACLU. מיני-אלבום דיגיטלי - "Complementary Colors" "Colors" - (strippes) 4:26 "Audien Remix) - 4:30 "Colors) "Colors" (רמיקס של סם פלדט) - 4:46 "Colors" (רמיקס לבלונד) - 4:58 "Colors" ( ג'ואל פלטשר ונתן תומסון רמיקס) - 4:11 מהדורה מוגבלת בגודל 7 אינץ' A '"Colors" - 4:09 B "Colors" (Stripped) - 4:26 תקליטור חתום בלעדי לחבילת VIP של "Camp Badlands" "Colors" (עריכת רדיו) - 3:30 "Colors" (Stripped) - 2:57 "Garden" (דמו) - 3:00 מידע על הסינגל "Colors" באתר מיוזיק בריינז סרטון השיר "Colors" באתר יוטיוב JESSIE MORRIS, Halsey Talks Pissing Off Her Label, Her New Album, and Her Decision to Open Up About Being Bipolar (באנגלית) MADELINE ROTH, HALSEY ANNOUNCED HER NEW SINGLE IN A VERY BIEBER-ESQUE WAY (באנגלית) Melody Mak, Live Review: Halsey @ O2 Academy Islington, London (באנגלית) "Halsey Releases Limited Edition "Colors" 7"". Astralwerks. 30 במאי 2016. נבדק ב-29 באוגוסט 2016. {{cite web}}: (עזרה)
בית הכנסת בסלונים

בית הכנסת בסלונים או בית הכנסת הגדול בסלונים (בבלארוסית: Слонімская сінагога) הוא בית כנסת לשעבר מן המאה ה-17 בסגנון הבארוק בעיר סלונים, בלארוס. בית הכנסת היה הבניין הדתי המרכזי של הקהילה היהודית רבת-ההשפעה של סלונים שהייתה אז. הבניין הוקם בשנת 1642 והיה בתחילה חלק ממערכת הביצורים של העיר. בשנת 1881 בית הכנסת נפגע קשות בשריפה. במהלך מלחמת העולם השנייה כמעט כל האוכלוסייה היהודית של סלונים נרצחה על ידי הנאצים בשואה. הבניין לא נפגע על ידי הלופטוופה במהלך מלחמת העולם השנייה, אך לאחר מכן התדרדר מצבו. לאחר המלחמה השתמש הממשל הקומוניסטי בבניין כמחסן רהיטים. בשנת 2001, לאחר שיקום עצמאותה של בלארוס, הוחזר הבניין לקהילה היהודית בבלארוס. בית הכנסת עומד במצב רעוע. הבניין רשום על ידי הקרן הפרטית העולמית למונומנטים כאתר בעדיפויות גבוהה ביותר כאתר היסטורי יהודי במזרח אירופה הדורש שיקום. בשנת 2007 עיתונאית הטלוויזיה הבריטית נטשה קפלינסקי (אנ') הייתה נושא לסדרה של תוכניות טלוויזיה של ה-BBC, "מי אתה חושב שאתה?", ביקרה עם צוות הסדרה במקום. זה היה מקום התפילה של סבא וסבתא רבתא שלה. ביוזמתה של קפלינסקי, הוקמה קבוצת היגוי בחסות הקרן למורשת יהודית כדי לשקם את בית הכנסת סלונים ולהפוך אותו למתקן "חינוך מרכזי, מקום מפגש חוצה תרבויות, אנדרטה, מקום תפילה ומרכז תרבותי. להבטיח שלבית הכנסת הגדול עתיד בר קיימא". קבוצת ההיגוי כוללת בריטים ואמריקאים עם קשר משפחתי לקהילה היהודית בסלונים והאדריכל צוואי סו (אנ'). בית הכנסת סלונים, 1975 ציור מעשה ידי ולרי סליונצ'נקה פנים בית הכנסת לפני 1939 פנים בית הכנסת לפני 1939 פנים בית הכנסת לפני 1939 בית הכנסת סלונים, צילום של הצלם הבלארוסי-פולני הידוע, יאן בולקה, משנת 1930 חסידות סלונים מדיה וקבצים בנושא בית הכנסת בסלונים בוויקישיתוף איתמר אייכנר, בלארוס: בית הכנסת העתיק מוצע למכירה פומבית - "שריד לקהילה שנכחדה", באתר ynet, 10 ביוני 2020 slonimsynagogue.org - History "Jews of Belarus Move to Save Their Past". Joanne Saltman. 1998. אורכב מ-המקור ב-7 באוגוסט 2007. נבדק ב-11 בספטמבר 2007. {{cite web}}: (עזרה) Wollaston, Sam (7 בספטמבר 2007). "Last night's TV". London: The Guardian. נבדק ב-7 בספטמבר 2007. {{cite news}}: (עזרה) slonimsynagogue.org - Vision slonimsynagogue.org - People
תסביך אלוהים

תסביך אלוהים הוא אמונה בלתי מעורערת, המאופיינת ברגשות מנופחים ועקביים של יכולת אישית יוצאת דופן, פריווילגיה, וחסינות מפני טעויות. אדם עם תסביך זה עשוי לסרב להודות באפשרות שהוא טעה או שנכשל, גם לנוכח ראיות שלא ניתן להפריך, בעיות בלתי הפיכות או משימות קשות ובלתי אפשריות. אדם עם תסביך זה הוא דוגמטי ביותר בהשקפותיו, כלומר האדם מדבר על דעותיו האישיות כאילו היו נכונות ללא עוררין. אדם עם תסביך זה עשוי לזלזל במוסכמות ודרישות החברה, ועשוי לבקש התחשבות או הרשאות מיוחדות. תסביך אלוהים הוא לא מונח קליני, והוא אינו מופיע במדריכי האבחון השונים. המונח הוצע לראשונה על ידי ארנסט ג'ונס, על מנת לתאר אדם שמאמין שהוא אלוהים. ארנסט ככל הנראה השתמש במונח כדי לתאר את מה שמוכר היום כהפרעת אישיות נרקיסיסטית. עם זאת, ההמשגות והתפיסות המקובלות לגבי נרקיסיזם פתולוגי השתנו מאוד במהלך השנים והמונח הפך לשגור בפסיכולוגיה הפופולרית. המשגות עכשוויות של נרקיסיזם פתולוגי מתארות קושי בסיסי בגיבוש הזהות האישית, ופנייה תכופה לאחרים לצורך וויסות הערכה עצמית. תסביך נחיתות - תופעה הפוכה אומניפוטנטיות רשימת הפסיכופתיה המעודכנת גרנדיוזיות Jones, Ernest, 1879-1958,, Essays in applied psycho-analysis, [Place of publication not identified], עמ' 472, ISBN 1-4067-0338-9 ערך זה הוא קצרמר בנושא פסיכולוגיה. אתם מוזמנים לתרום לוויקיפדיה ולהרחיב אותו.
מפרצון זאפאלניה

מפרצון זפאלניה (באנגלית: Zapalnya Cove; בבולגרית: залив Запалня) הוא מפרצון בחוף הדרום-מזרחי של האי סמית', באיי שטלנד הדרומיים, בטריטורייה הבריטית האנטארקטית, שבאנטארקטיקה. רוחב פתחו של המפרצון 1.37 קילומטרים; אורכו של המפרצון (עומק כניסתו אל תוך האי) 550 מטרים. המפרצון נפתח אל מצר בוייד. המפרצון ממוקם צפונית-מזרחית מנקודת רזדל; ודרומית-מערבית מנקודת מדובנה. המפרצון ממוקם 10.9 קילומטרים דרומית-מערבית מכף סמית'. המפרצון מופה על ידי סוקרים בולגרים בשנת 2009, ובשנת 2017. המפרצון נקרא על שם הכפר הקדום זאפאלניה שבדרום בולגריה. הגאזט האנטארקטי הבולגרי (בבולגרית) מפרצון זאפאלניה באתר הגאזט האנטארקטי של ממשלת אוסטרליה מפרצון זאפאלניה באתר הגאזט האנטארקטי המשווה SCAR של ממשלת אוסטרליה תצלום לוויין של אזור המפרצון, תוך סימון אתרים נוספים באזור באתר copernix גאזט השמות האנטארקטיים הרשמי של בולגריה מידע גאוגרפי והיסטורי הגאזט האנטארקטי הבולגרי
מריאנה פון ורפקין

מריאנה פון ורפקין (בגרמנית: Marianne von Werefkin‏; 10 בספטמבר 1860 – 6 בפברואר 1938) הייתה ציירת אקספרסיוניסטית רוסית-גרמנית-שווייצרית. נולדה בשם מריאנה ולדימירובנה ורבקינה בעיירה הרוסית טולה כבתו של מפקד גדוד יקטרינבורג. היו לה שיעורי רישום אקדמיים פרטיים ראשונים בגיל ארבע עשרה. בשנת 1880 היא הפכה לתלמידה של איליה רפין, הצייר החשוב ביותר של הריאליזם הרוסי. התקדמותה נסוגה בעקבות תאונת צייד בשנת 1888 בה ירתה בטעות בידה הימנית שנותרה נכה לאחר תקופת התאוששות ממושכת. על ידי תרגול מתמיד היא הצליחה להשתמש בכלי ציור וציור ביד ימין. בשנת 1892 הכירה את אלכסיי פון יבלנסקי, שרצה להיות בן חסותה, ובשנת 1896 היא, יבלנסקי, ומשרתם עברו למינכן. ורפקין למד עם רוסים אחרים במינכן בבית ספר לאמנות בהנחיית אנטון אז'בה הסלובני. לצורך לימוד הציור של אלכסיי יבלנסקי, ורפקין עיכבה את קריירת הציורים שלה במשך כמעט עשר שנים. היא החלה לצייר שוב בשנת 1906. בשנת 1907 יצרה את יצירותיה האקספרסיוניסטיות הראשונות; באלה היא עקבה אחר סגנון "ציור השטח" של פול גוגן, תוך שהיא מראה את השפעתו של אדוורד מונק. היא ויבלנסקי בילו בשנת 1908 מספר תקופות עבודה עם קנדינסקי וגבריאלה מינטר לאחר גילוים את העיירה הכפרית הציורית מורנאו ליד מינכן, שם היה לגבריאלה מינטר בית. ארבעת האמנים ציירו לעיתים קרובות יחד באוויר הפתוח במורנאו ובסביבתה. בדירתה במינכן יזמה ורפקין סלון שהפך במהרה למרכז חילופים אמנותיים תוססים בין חברי האוונגרד הגרמני והרוסי שלימים ייסדו את Neue Künstlervereinigung München (התאחדות האמנים החדשה במינכן). ה-NKVM, שנוסד בשנת 1909, הפך לפורום של תערוכות, בין האמנים שהיו שייכים לקבוצה היו גם גאורג שולץ, גאורג שרימפף, ואלכסנדר קנולדט. בתערוכה הראשונה של NKVM הציגה ורפקין "נשים שוטפות" (1909) ואת "הסערה" (1907). הצורה הפשוטה והתוכן הפסיכולוגי של עבודותיה מתייחסות למקורות שורפקין העריצה בתקופה זו, כולל האמן פול גוגן, חיתוכי עץ יפניים ויצירות אקספרסיביות. שני האמנים קנדינסקי ופרנץ מארק, נפגשו זה עם זה בבית ורפקין ויבלנסקי בערב ראש השנה בשנת 1911. אחרי כמה שנים וסילי קנדינסקי ופרנץ מארק התרחקו מ- NKVM והקימו את "דר בלוי רייטר" (הפרש הכחול). הקבוצה הוקמה על ידי מספר מהגרים רוסים, ביניהם ווסילי קנדינסקי, אלכסיי פון יבלנסקי ומספר אמנים גרמנים מקומיים, כמו פרנץ מארק, אוגוסט מאקה וגבריאלה מינטר. ורפקין החלה להציג יחד איתם בשנת 1913. עם פרוץ מלחמת העולם הראשונה עברו ורפקין ויבלנסקי לשווייץ, ליד ז'נבה. מאוחר יותר הם עברו לציריך. בשנת 1918 הם נפרדו, ורפקין עברה לבדה לאסקונה, על לאגו מאג'ורה, שם היא ציירה נופים צבעוניים רבים בסגנון אקספרסיוניסטי. בשנת 1924 היא הקימה את קבוצת האמנים "Großer Bär" ("הדב הגדול"). בשנותיה המאוחרות היא ציירה כרזות, וחבריה הגנו עליה מפני עוני. מריאנה פון ורפקין נפטרה באסקונה ב-6 בפברואר 1938. היא נקברה בבית הקברות הרוסי באסקונה. המשפחה בתיאטרון בית ספר בסתיו נשים שחורות מחלקים על קרח ענני סערה בווילנה לילה מקסים מדיה וקבצים בנושא מריאנה פון ורפקין בוויקישיתוף מריאנה פון ורפקין, באתר "Find a Grave" (באנגלית) Barnett, Vivian Endicott. “Russian Artists in Munich and the Russian Participation in Der Blaue Reiter.” In Russian Modernism: Cross Currents of German and Russian Art, 1907-1917, 61–74. Edited by Konstantin Akinsha. Munich, London, New York: Prestel, 2015. Marianne von Werefkin, Wäscherinnen, 1904, www.lenbachhaus.de (בגרמנית)